এর আগে ২০১৩ সালের ৯ এপ্রিল নির্বাচন কমিশনের ঘোষিত তফসিল অনুযায়ী, ২৯ এপ্রিল রাষ্ট্রপতি নির্বাচন হওয়ার কথা ছিল। রাষ্ট্রপতি নির্বাচন আইন, ১৯৯১-এর ৭ ধারায় বলা হয়েছে—নির্বাচনী কর্মকর্তা নির্ধারিত দিন, সময় ও স্থানে মনোনয়নপত্র পরীক্ষা করবেন। পরীক্ষার পরে একজনের মনোনয়নপত্র বৈধ থাকলে নির্বাচন কমিশন ওই ব্যক্তিকে নির্বাচিত বলে ঘোষণা করবেন। তবে একাধিক ব্যক্তির মনোনয়নপত্র বৈধ থাকলে বৈধভাবে মনোনীত ব্যক্তিদের নাম মনোনয়নপত্র পরীক্ষার দিন ঘোষণা করবেন। সে অনুযায়ী ২০১৩ সালের ২২ এপ্রিল আবদুল হামিদের মনোনয়নপত্র যাচাই-বাছাই শেষে আর কোনো প্রার্থী না থাকায় তাঁকে বিনা প্রতিদ্বন্দ্বিতায় রাষ্ট্রপতি পদে নির্বাচিত ঘোষণা করা হয়। ২০১৩ সালের ২৪ এপ্রিল ২০তম রাষ্ট্রপতি হিসেবে দায়িত্ব নিয়েছিলেন তিনি।